Vertraging in Panayiotou-moordverhoorChristopher Panayiotou Dinsdag in die hof. Foto: Raahil Sain / ANA Die voortslepende moordverhoor van Christopher Panayiotou en sy twee medebeskuldigdes is Dinsdag in die Port Elizabeth-hooggeregshof weens ŉ vertraging uitgestel. Die verdediging moet nog sy saak aan die hof stel, maar advokaat Terry Price het aangedui dat sommige getuies nie beskikbaar was nie en het regter Dayalin Chetty versoek om die saak uit te stel. Price het gesê vier getuies sal geroep word en dat hy waarskynlik vroeg volgende week sy saak sal afsluit. Die verdediging gaan na verwagting vir Anthony Emmit, ŉ familievriend, Maurizio Bertolani, Panayiotou se neef, en Chanelle Coutts, sy minnares, roep om te getuig. Die verdediging gaan ook na verwagting sy eie selfoondeskundige laat getuig. Price het aangedui Wilma van de Bergh, ŉ rekenmeester, gaan nie meer vir die verdediging getuig nie. Die staat het in Junie sy saak teen Panayiotou, Sinethemba Nenembe en Zolani Sibeko afgesluit. Die staat het aangevoer Panayiotou is die meesterbrein agter die moord en hy het Luthando Siyoni betaal om huurmoordenaars te kry om sy vrou, Jayde, in April 2015 te vermoor. Volgens die staat het Nenembe vir Sizwe Vumazonke gehelp om die moord uit te voer. Sibeko het na bewering ook ŉ rol in die uitvoering van die moord gespeel. Vumazonke is verlede jaar in aanhouding dood. Siyoni het ŉ getuie vir die staat geword. Selfoondata is vroeër aan die hof voorgelê wat bevind dat Sibeko saam met Vumazonke en Nenembe buite die Panayiotou-huis by die Stellen Glen-kompleks was, net vyf dae voordat Jayde ontvoer, in ŉ kattebak gedruk en daarna naby Kwanobuhle vermoor is. Staatsaanklaer Marius Stander het meer as 40 mense geroep om tydens die saak te getuig. Die saak is tot Woensdag uitgestel. Lees alle vorige berigte oor Christopher Panayiotou op Maroela Media.